**Likumprojekta „Grozījumi likumā „Par sociālo drošību””**

**sākotnējās ietekmes novērtējuma ziņojums (anotācija)**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Tiesību akta projekta anotācijas kopsavilkums** | | | | | | | | | | | |
| Mērķis, risinājums un projekta spēkā stāšanās laiks (500 zīmes bez atstarpēm) | | | | | Likumprojekta “Grozījumi likumā “Par sociālo drošību”” (turpmāk – likumprojekts) mērķis ir nostiprināt mājsaimniecību rīcībā esošo ienākumu mediānu uz vienu ekvivalento patērētāju[[1]](#footnote-1) (turpmāk – ienākumu mediāna) kā atskaites punktu minimālo ienākumu sliekšņu noteikšanā sociālās aizsardzības jomā.  Likumprojekts paredz noteikt vienotu metodi minimālo ienākumu sliekšņu noteikšanā, kas balstīta uz sociālekonomisko situāciju valstī, tādējādi sekmējot nabadzības un ienākumu nevienlīdzības mazināšanos visā valsts teritorijā.  Likumprojekts stājas spēkā 2021. gada 1. janvārī. | | | | | | |
| **I. Tiesību akta projekta izstrādes nepieciešamība** | | | | | | | | | | | |
| 1. | | Pamatojums | | | 1) 2014. gada 30. oktobra Ministru kabineta rīkojums Nr. 619 “Koncepcija par minimālā ienākuma līmeņa noteikšanu”.  2) Deklarācijas par Artura Krišjāņa Kariņa vadītā Ministru kabineta iecerēto darbību 111.punkts.  3) 2020. gada 25. jūnija Latvijas Republikas Satversmes tiesas spriedums lietā Nr. 2019-24-03 “Par Ministru kabineta 2012. gada 18. decembra noteikumu Nr.913 “Noteikumi par garantēto minimālo ienākumu līmeni” 2. punkta atbilstību Latvijas Republikas Satversmes 1. un 109. pantam” (turpmāk - lieta Nr.2019-24-03)[[2]](#footnote-2).  4) 2020. gada 9. jūlija Latvijas Republikas Satversmes tiesas spriedums lietā Nr. 2019-27-03 “Par Ministru kabineta 2009. gada 22. decembra noteikumu Nr.1605 “Noteikumi par valsts sociālā nodrošinājuma pabalsta un apbedīšanas pabalsta apmēru, tā pārskatīšanas kārtību un pabalstu piešķiršanas un izmaksas kārtību” 2.punkta atbilstību Latvijas Republikas Satversmes 1.pantam, 91.panta otrajam teikumam un 109.pantam” (turpmāk - lieta Nr.2019-27-03)[[3]](#footnote-3).  5) 2020. gada 16. jūlija Latvijas Republikas Satversmes tiesas spriedums lietā Nr. 2019-25-03 “Par Ministru kabineta 2010. gada 30. marta noteikumu Nr.299 “Noteikumi par ģimenes vai atsevišķi dzīvojošas personas atzīšanu par trūcīgu” 2.punkta vārdu “ja tās vidējie ienākumi katram ģimenes loceklim mēnesī pēdējo triju mēnešu laikā nepārsniedz 128,06 *euro*” atbilstību Latvijas Republikas Satversmes 1. un 109.pantam” (turpmāk - lieta Nr.2019-25-03)[[4]](#footnote-4).  6) Ministru kabineta 2020.gada 22.septembra sēdē atbalstītais informatīvais ziņojums “Par priekšlikumiem valsts budžeta ieņēmumiem un izdevumiem 2021.gadam un ietvaram 2021.–2023.gadam”.  7) Eiropas Padomes 2019.gada rekomendācija Latvijai: "Novērst sociālo atstumtību, jo īpaši uzlabojot minimālo ienākumu pabalstu, minimālo vecuma pensiju un cilvēkiem ar invaliditāti paredzētā ienākumu atbalsta adekvātumu". | | | | | | |
| 2. | | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | | Sociālās drošības sistēmu[[5]](#footnote-5) Latvijā veido: sociālā apdrošināšana[[6]](#footnote-6), valsts sociālie pabalsti[[7]](#footnote-7) un pašvaldību sociālās palīdzības pabalsti un sociālie pakalpojumi[[8]](#footnote-8). Līdz ar to atbalsta sniegšana iedzīvotājiem ar zemiem un ļoti zemiem ienākumiem ir skatāma kompleksi starp valsts un pašvaldību garantēto atbalstu. Valsts un pašvaldību sniegtie atbalsta mehānismi caur dažādiem un visaptverošiem pasākumu kompleksiem ir savstarpēji papildinoši un veido solidāru pieeju iedzīvotāju labklājības nodrošināšanai, tādējādi maksimāli sekmējot cilvēka iespējas saņemt savām individuālajām vajadzībām pietuvinātu atbalstu gan finansiālā izteiksmē, gan pakalpojumu veidā, kas vienlaikus ir samērīgs ar citu grupu situāciju un tām sniegto atbalstu.  Vienlaikus Latvijā jau vairāk kā 15 gadus saglabājas relatīvi augsts nabadzības riskam pakļauto iedzīvotāju īpatsvars un izteikta ienākumu nevienlīdzība. Līdz ar to ir pamats apgalvot, ka šobrīd spēkā esošos tiesību aktos noteiktie ienākumu līmeņi, kas iedzīvotājiem ar zemiem un ļoti zemiem ienākumiem dod iespējas pretendēt uz noteiktu valsts un pašvaldības atbalstu, ir nemainīgi zemi un nesniedz iespēju tikt ārā no nabadzības slazda un veidot finansiāli neatkarīgu dzīvi no valsts un pašvaldību sniegtās materiālās palīdzības. Secināms, ka, pieaugot iedzīvotāju kopējiem ienākumiem, cilvēki ar zemākajiem ienākumiem ekonomiskās situācijas uzlabošanos neizjūt un tādējādi pieaug ienākumu plaisa starp iedzīvotājiem ar zemiem un augstiem ienākumiem. Atbilstoši Centrālās statistikas pārvaldes (turpmāk – CSP) datiem, Džini koeficients, kas raksturo ienākumu nevienlīdzību[[9]](#footnote-9), Latvijā jau vairāku gadu garumā ir nemainīgi augsts, proti, jau vairāku gadu garumā tas ir virs 35 % (2018.gadā Džini koeficients bija 35.2%).  Latvijas Republikas Satversmes tiesa (turpmāk – Satversmes tiesa) savos spriedumos lietās Nr. 2019-24-03, Nr. 2019-25-03, Nr.2019-27-03 ir uzsvērusi, ka valstij ir pienākums regulāri vērtēt sniegtā sociālās palīdzības apmēra pietiekamību, lai garantētu, ka tas ir cieņpilns, atbilst sociālajai realitātei un iedzīvotājiem ar zemiem ienākumiem tiek nodrošināta tām nepieciešamā palīdzība. Visus iepriekšminētos Satversmes tiesas spriedumus caurvij tādi uzsvari kā:   * likumdevēja pienākums noteikt vienotu metodi minimālo ienākumu sliekšņu noteikšanā un izstrādāt konkrētu kritēriju kopu sociālās palīdzības minimuma noteikšanā; * līdzsvara saglabāšana starp personas un sabiedrības vajadzībām; * sociālās nevienlīdzības mazināšana kā būtisks aspekts sabiedrības ilgtspējai; * nepieciešamība minimālo ienākumu sliekšņus piesaistīt konkrētam sociālekonomiskajam rādītājam, lai nodrošinātu to adekvātumu attiecībā pret reālo sociālekonomisko situāciju valstī.   Ienākumu nevienlīdzība nozīmē ienākumu nevienlīdzīgu pārdali starp iedzīvotājiem, savukārt ienākumu atšķirības sociālās nevienlīdzības izpratnē raksturo, pirmkārt, mājsaimniecību ienākumu, t.sk. sociālo transfertu, atšķirības uz vienu mājsaimniecības locekli un ekvivalento patērētāju, ņemot vērā, ka mājsaimniecības kopējie ienākumi ir piekrītoši visai mājsaimniecībai, ne tikai tiešo ienākumu guvējiem, izņemot gadījumus, kad tā ir vienas personas mājsaimniecība. Ienākumu atšķirības sociālās nevienlīdzības izpratnē ir tieši saistītas ar konkrētām sociāli demogrāfiskām pazīmēm – vecumu, dzimumu, nodarbinātības statusu, izglītības līmeni, dzīves vietu, veselības stāvokli u.c., kas nosaka personas piederību noteiktai sociālajai grupai un attiecīgi šīs grupas objektīvās iespējas gūt savām vajadzībām atbilstošus ienākumus un saņemt valsts vai pašvaldības atbalstu ienākumu nevienlīdzības mazināšanai.[[10]](#footnote-10)  Sociāli atbildīgas valsts princips uzliek valstij pienākumu rūpēties par cilvēka cienīga dzīves līmeņa nodrošināšanu un aizsardzību sociālā riska gadījumā, tomēr cilvēkam ir arī pienākums rūpēties pašam par sevi un tuviniekiem un pienākums pašam aktīvi iesaistīties savu sociālo problēmu risināšanā.  Likumprojektā piedāvātais risinājums minimālo ienākumu sliekšņu pārskatīšanā nodrošinātu to apmēru noteikšanu adekvātā apmērā, kas vienlaikus būtu samērīgs ar pārējās sabiedrības interesēm un iespējām to nodrošināt, kā arī atbilstu reālajai sociālekonomiskajai situācijai valstī. Tāpat piedāvātais risinājums minimālo ienākumu sliekšņu noteikšanā saglabā motivētu vidi iesaistīties darba tirgū un gūt patstāvīgus ienākumus tai sabiedrības daļai, kura to spēj un var, tādējādi aktīvi iesaistoties savu sociālo problēmu risināšanā.  Atbilstoši Deklarācijai par Artura Krišjāņa Kariņa vadītā Ministru kabineta iecerēto darbību (turpmāk – Deklarācija) nabadzības un sociālās atstumtības mazināšana ir aktuāls un prioritārs uzdevums, kurš paredz pakāpeniski pilnveidot minimālo ienākumu atbalsta sistēmu (111. punkts). Tādējādi likumprojektā paredzētie grozījumi vienlaikus nodrošinātu arī Deklarācijā noteiktā uzdevuma izpildi.  Eiropas Savienības (turpmāk – ES) līmeņa savstarpēji salīdzināmi monetārās nabadzības un ienākumu nevienlīdzības indikatori tiek iegūti, izmantojot ES statistiku par ienākumiem un dzīves apstākļiem (*The European Union Statistics on Income and Living Conditions*) (turpmāk – EU-SILC). Šie indikatori raksturo relatīvo nabadzības risku un sociālo atstumtību valsts iedzīvotāju vidū.  ES, nosakot iedzīvotāju ekvivalentos ienākumus, piemēro Ekonomiskās sadarbības un attīstības organizācijas (turpmāk – OECD) modificēto ekvivalences skalu, pieņemot, ka pirmajam pieaugušajam mājsaimniecībā ekvivalentais svars ir 1, otrajam un katram nākamajam mājsaimniecības loceklim virs 14 gadu vecuma – 0.5 un bērniem līdz 14 gadu vecumam – 0.3 (1, 0.5, 0.3). Mājsaimniecību locekļiem piešķirtais ekvivalentais svars ļauj izdarīt pieņēmumu par papildu vajadzībām katram nākamajam mājsaimniecības loceklim un noteikt mājsaimniecības ienākumu, kas atspoguļo palielinātās izmaksas par nākamajiem mājsaimniecības locekļiem.  Savukārt nabadzības riska slieksnis ir izteikts kā 60 % no ienākumu mediānas, pārrēķināts uz ekvivalento patērētāju skaitu mājsaimniecībā. Tādējādi tie iedzīvotāji, kuru ekvivalentie rīcībā esošie ienākumi ir zemāki par 60 % no ienākumu mediānas, tiek uzskatīti par pakļautiem nabadzības riskam. Atbilstoši CSP sniegtajiem datiem, izmantojot ES kopējo metodoloģiju, ienākumu mediāna Latvijā 2018.gadā[[11]](#footnote-11) bija 682,27 *euro*[[12]](#footnote-12), attiecīgi nabadzības riska slieksnis jeb 60 % no mediānas ienākuma bija 409 *euro*[[13]](#footnote-13) mēnesī.  Vienlaikus jāatzīmē, ka nabadzības riska rādītāji atspoguļo tikai ienākumus naudas izteiksmē, savukārt pakalpojumu un atvieglojumu veidā sniegtais atbalsts trūcīgām un maznodrošinātām mājsaimniecībām, kas rada tiešu un pozitīvu ietekmi uz mājsaimniecības izdevumu pozīcijām, nav ietverts un neatspoguļojas nabadzības riska rādītājos.  Nabadzības riska slieksnis un arī pārējie ES kopējie indikatori tiek izmantoti galvenokārt statistiskiem nolūkiem, proti, situācijas salīdzināšanai ar citām ES dalībvalstīm, un tas nenozīmē, ka nacionālajā līmenī iedzīvotājiem tiek sniegts materiālais atbalsts, ja viņi ir pakļauti nabadzības riskam pēc ES metodoloģijas.  Materiālajam atbalstam visnabadzīgākajiem iedzīvotājiem katra ES dalībvalsts izmanto savu izvēlēto pieeju un statistisko informāciju. Parasti materiāls atbalsts ES valstīs (sociālās palīdzības pabalsti) tiek sniegts, ja iedzīvotāju ienākumi ir vidēji 25 % no ienākumu mediānas, bet vairumā gadījumu tas ir ap 20%[[14]](#footnote-14). Līdzšinējie zemākie ienākumu sliekšņi sociālās drošības sistēmas ietvaros tikai nedaudz pārsniedza 10% robežu un par to nepietiekamo adekvātumu Latvija kopš 2012.gada saņem Eiropas Padomes rekomendācijas.  Valstis, veidojot politiku trūcīgo iedzīvotāju atbalstam, var izvēlēties savu (citu) ekvivalences skalu, kuru uzskata par piemērotāku mājsaimniecību sastāva un izdevumu struktūrai. Izmantojot atšķirīgas ekvivalences skalas, mājsaimniecību locekļiem tiek piešķirts atšķirīgs ekvivalentais svars atkarībā no to sastāva un veidojas atšķirīga ienākumu mediāna. Lielu daļu no mājsaimniecības izdevumiem veido ikmēneša obligātie maksājumi, piemēram, par mājokli, siltumu, komunālajiem pakalpojumiem u.c., kas ne vienmēr pieaug proporcionāli cilvēku skaitam mājsaimniecībā. Tādā veidā tiek ņemts vērā, ka papildu izdevumi mājsaimniecībā uz otro pieaugušo vai bērnu ir zemāki nekā izdevumi cilvēkam, kas dzīvo viens.[[15]](#footnote-15)  2014. gadā Ministru kabinets atbalstīja Labklājības ministrijas izstrādāto koncepciju "Par minimālā ienākuma līmeņa noteikšanu" (turpmāk – Koncepcija), kuras virsmērķis ir uz solidaritātes principiem balstīta nabadzības un ienākumu nevienlīdzības mazināšana, nosakot metodoloģiski pamatotus un sociālekonomiskajai situācijai atbilstošus minimālo ienākumu sliekšņus. Koncepcijā piedāvāts, nosakot iedzīvotāju ekvivalentos ienākumus, piemērot ekvivalences skalu, kurā pirmajam pieaugušajam mājsaimniecībā ekvivalentais svars ir 1, katram nākamajam mājsaimniecības loceklim, tostarp bērnam, ekvivalences svars ir 0.7 (turpmāk – Latvijas skala). Līdz ar to ienākumu mediāna pēc Latvijas skalas 2018.gadā bija 544,41 *euro*, tātad nabadzības riska slieksnis jeb 60% no ienākumu mediānas bija 326,66 *euro* mēnesī vai 327 *euro*, ja noapaļoti līdz veseliem *euro*. Lai arī, izvēloties Koncepcijā noteikto ekvivalences skalu, nabadzības riska slieksnis ir zemāks nekā pēc ES metodoloģijas, Koncepcijā izvēlētā ekvivalences skala ļauj noteikt ekvivalento patērētāju atbilstošāk Latvijas situācijai (piešķirts lielāks svars otrajam un nākamajiem pieaugušajiem un arī bērniem, kas ir viena no nabadzības riskam visbiežāk pakļautajām sabiedrības grupām) un attiecīgi labāk izlīdzināt visu mājsaimniecību rīcībā esošos ienākumus nosakot ienākumu mediānu.  Koncepcijā piedāvātā metodoloģiskā pieeja minimālo ienākumu sliekšņu noteikšanā ir balstīta uz relatīvo metodi, kura balstīta uz reālo sociālekonomisko situāciju valstī, ņemot vērā ienākumus dažādās sabiedrības grupās, tādējādi nosakot minimālo ienākumu sliekšņus sociālās aizsardzības jomā kā proporciju no ienākumu mediānas. Šāda pieeja nodrošina, ka, mainoties ekonomiskajai situācijai valstī, līdzi mainās arī minimālo ienākumu sliekšņu apmēri, tādējādi veidojot samērīgu proporciju, kādā sabiedrības vairākums ir finansiāli spējīgs atbalstīt sabiedrības mazākumu ar zemiem ienākumiem.  Satversmes tiesa ir atzinusi, ka tāds sociālais atbalsts, kas personai rada iespēju veidot cilvēka cieņai atbilstošu dzīvi, ir nodrošināms ar sociālās palīdzības atbalsta pasākumiem. Līdz šim izveidotā sociālās drošības sistēma paredz, ka personas (mājsaimniecības) vajadzības tiek nodrošinātas mājsaimniecības ietvaros, kurā attiecīgi notiek tās rīcībā esošo resursu pārdale atbilstoši mājsaimniecības vajadzībām un prioritātēm. Tas gan nav attiecināms uz visiem transfertiem, jo nevar sagaidīt, ka pamatvajadzības tiks nodrošinātas uz to transfertu rēķina, kas mērķēti citu, specifisku vajadzību nodrošināšanai Tādēļ pamatvajadzību apmierināšana nav skatāma tikai viena konkrēta minimālā ienākuma sliekšņa ietvarā, bet gan individuāli vērtējot personas (mājsaimniecības) vajadzības un tiesības konkrēto atbalstu saņemt.  Likumprojekta grozījumi paredz:   1. Izmantojot Koncepcijā noteikto relatīvo metodi un piedāvāto Latvijas skalu ienākumu mediānas noteikšanā, papildināt likumu “Par sociālo drošību” (turpmāk – Likums) ar 2.2 pantu, kurš paredz noteikt minimālo ienākumu sliekšņu definīciju un noteikšanas kārtību. Šā Likuma panta izpratnē par minimālo ienākumu sliekšņiem tiek uzskatīti sekojoši valsts un pašvaldību noteikti ienākumu sliekšņi:  * trūcīgas mājsaimniecības ienākumu slieksnis; * garantētā minimālā ienākuma (turpmāk – GMI) slieksnis; * maznodrošinātas mājsaimniecības ienākumu slieksnis; * valsts sociālā nodrošinājuma pabalsts; * valsts minimālās pensijas (vecuma, invaliditātes, apgādnieka zaudējuma pensijas).   Likumprojekts nosaka, ka minimālo ienākumu sliekšņus nosaka procentuālā izteiksmē no nacionālās ienākumu mediānas (sociālekonomiski (matemātiski un statistiski) pamatota metodoloģiskā pieeja), kura ir atskaites punkts sociālās aizsardzības jomu ietvaros noteikto atbalsta pasākumu nodrošināšanai. Attiecīgi tiek izpildīts Satversmes tiesas spriedumos noteiktais, ka minimālo ienākumu sliekšņu apmērus nepieciešams piesaistīt konkrētam sociālekonomiskajam rādītājam, lai nodrošinātu to adekvātumu attiecībā pret reālo sociālekonomisko situāciju valstī. Minimālo ienākumu sliekšņus, kas izteikti procentuālā izteiksmē no ienākumu mediānas, noapaļo līdz veseliem *euro,* kas ir labvēlīgāk atbalsta saņēmējam. Konkrētu šā Likuma panta izpratnē minimālo ienākumu sliekšņa apmēru nosaka attiecīgo sociālo pakalpojumu[[16]](#footnote-16) reglamentējošā likumā (vai normatīvajos aktos), nosakot šī sliekšņa piemērošanas kritērijus, pakalpojumu piešķiršanas un izmaksas kārtību.   1. Noteikt minimālo ienākumu sliekšņu zemāko iespējamo apmēru, tādējādi paredzot, ka šā Likuma panta ietvaros noteikto minimālo ienākumu sliekšņu apmērs nevar būt zemāks kā 20% no pārskata gadā publicētās ienākumu mediānas apmēra. Ar šo normu tiks noteikts zemākais iespējamais slieksnis, pie kura cilvēkam ir sniedzams atbalsts no publiskajiem resursiem.   Nosakot 20% no ienākumu mediānas (ar 2021.gada 1.janvāri 109 *euro* apmērā, balstoties uz 2018.gada ienākumu mediānu) kā zemāko iespējamo minimālā ienākuma sliekšņa vērtību, iedzīvotājiem ar zemiem un ļoti zemiem ienākumiem tiks sniegta papildu iespēja sekmēt savu pamatvajadzību apmierināšanu, turklāt izmantojot dažādus atbalsta veidus gan no valsts, gan no pašvaldību puses. Ņemot vērā, ka valsts nodrošinātais minimālo ienākumu slieksnis nedrīkstētu būt zemāks kā pašvaldības noteiktais zemākais minimālā ienākuma slieksnis jeb GMI līmenis, zemākais slieksnis sociālās drošības sistēmas ietvaros noteikts 20% apmērā no ienākumu mediānas, kas ļauj nodrošināt pašu nepieciešamāko ikdienas izdevumus segšanu (ēdienu, apģērbu, personīgās higiēnas lietas, nelielus mājsaimniecības ikdienas izdevumus). Uz pārējo pamatvajadzību nodrošināšanu ir vērstas citas sociālās drošības sistēmas daļas (skatīt 1.tabulu).  *1.tabula*   |  |  |  | | --- | --- | --- | | **Pamatvajadzība** | | **Sistēma, caur kuru nodrošina** | | Pārtika | * GMI pabalsts (20% no ienākumu mediānas) * Eiropas Vistrūcīgāko personu atbalstīšanas fonds (**FEAD**) atbalsts * Valsts apmaksātas brīvpusdienas 1.-4. klasei * Pašvaldību finansētas brīvpusdienas pārējiem izglītojamajiem un pašvaldību finansētas brīvpusdienas pirmsskolai, atbilstoši to finansiālajai spējai * “Zupas virtuves” | | | Mājoklis | * Mājokļa pabalsts * Cits pašvaldību atbalsts mājokļu jautājumu risināšanai (sociālais dzīvoklis vai pašvaldības īres dzīvoklis) | | | Veselība | * Valsts apmaksātie atvieglojumi trūcīgām personām (atbrīvojums no pacientu iemaksām, pacientu līdzmaksājumiem, zāļu vai medicīnisko ierīču iegādes izdevumu kompensācija) * Pabalsts atsevišķu izdevumu apmaksai - materiāls atbalsts personām sociālās funkcionēšanas un neatkarīgas dzīves veicināšanai | | | Izglītība | * Vispārējās izglītības sistēmas ietvaros bezmaksas izglītība visiem * FEAD atbalsts * Pabalsts atsevišķu izdevumu apmaksai – materiāls atbalsts personām sociālās funkcionēšanas un neatkarīgas dzīves veicināšanai | | | Apģērbs | * GMI pabalsts * NVO atbalsts pašvaldībās | | | Dalība sociālajā dzīvē | * Pašvaldību un NVO organizētie pasākumi | | | Dalība kultūras dzīvē | * Pašvaldību un NVO organizētie pasākumi * Ārpusskolas interešu izglītība | | | Dalība politiskajos procesos | * Pašvaldības organizēti pasākumi vēlēšanu vietu piekļuvei * NVO fonda iniciatīvas pilsoniskās sabiedrības stiprināšanai * Politisko partiju iniciatīvas informācijas pieejamības nodrošināšanai | |   Salīdzinot zemāko slieksni ar zemākās ienākumu grupas (1.kvintile) mājsaimniecību ienākumiem vidēji uz vienu ekvivalento patērētāju pēc Latvijas skalas, ienākumi atbilstoši CSP veiktajiem aprēķiniem ir vidēji 202 euro uz vienu ekvivalento patērētāju. Tādējādi zemākais minimālo ienākumu slieksnis būtu aptuveni puse no šādu mājsaimniecību ienākumiem uz vienu personu.   1. Noteikt, ka ienākumu mediānas aprēķinā tiek izmantota Latvijas skala, tādējādi likumdošanā nostiprinot Koncepcijā izdarīto izvēli par labu ekvivalences skalā piemērojamam lielākam svaram pieaugušajiem un bērniem (t.i., 0.7 no pirmās personas), ņemot vērā sociālekonomisko un demogrāfisko situāciju Latvijā. 2. Noteikt minimālo ienākumu sliekšņu pārskatīšanas kārtību. Lai nodrošinātu iedzīvotājiem ar zemiem ienākumiem iespēju saņemt adekvātu un vienlaikus ar pārējās sabiedrības interesēm samērīgu atbalstu, nepieciešams noteikt regulāru minimālo ienākumu sliekšņu pārskatīšanu atbilstoši sociālekonomiskajām izmaiņām valstī. Tādēļ likumprojekts paredz, ka, pamatojoties uz CSP tīmekļa vietnē publicēto aktuālo ienākumu mediānas vērtību, minimālo ienākumu sliekšņu pārskatīšana notiek katru gadu 1.jūlijā. Ja pārskata gadā ienākumu mediānas vērtība nemainās vai samazinās, minimālo ienākumu sliekšņi paliek iepriekš noteiktajā apmērā, tādējādi nodrošinot, ka nepasliktinās atbalsta saņēmēju līdzšinējā situācija. Vienlaikus jāņem vērā, ka ienākumu un dzīves apstākļu apsekojuma dati, uz kā pamata tiek aprēķināta ienākumu mediāna un analizēti nabadzības un sociālās atstumtības rādītāji Latvijā, tiek iegūti un analizēti pēc vienotas pieejas visās ES dalībvalstīs, balstoties uz EU-SILC metodoloģiju. EU-SILC apsekojuma metodoloģija paredz iegūt ienākumu datus par fiksētu 12 mēnešu periodu no mājsaimniecībām, kuras piedalās apsekojumā un veic savu ienākumu uzskaiti. Tas nozīmē, ka, piemēram, par visu 2018. gadu tiek vākti dati, savukārt to apstrāde, korelēšana analīze un datu validēšana notiek 2019. gadā, bet datu publikācija tiek nodrošināta sākot ar 2020. gada I ceturksni. Eiropas Parlamenta un Padomes regula (ES)2019/1700 no 2021.gada noteikusi jaunus datu iesniegšanas termiņus, tiecoties uz iespējami ātrāku datu publicēšanu. Tomēr arī jaunais regulējums atļaus iegūt EU-SILC apsekojuma datus par konkrēto ienākumu periodu ne ātrāk kā pēc gada. Tādējādi šobrīd pēdējā aktuālā ienākumu mediāna ir par 2018.gadu, proti, 544,41 *euro*, kas tiek ņemta par pamatu minimālo ienākumu sliekšņu noteikšanai, kas stāsies spēkā ar 2021.gada 1.janvāri. 3. Noteikt pārejas noteikumus minimālo ienākumu sliekšņu pārskatīšanai. Proti, likumprojekts paredz, ka minimālo ienākumu sliekšņu pārskatīšanu veiks reizi gadā – 1. jūlijā, tādējādi nodrošinot nepieciešamos pārrēķinus minimālo ienākumu sliekšņu apmēros un to atbilstošu piemērošanu. Tomēr jāņem vērā, ka jaunie minimālo ienākumu sliekšņu apmēri stāsies spēkā ar 2021.gada 1.janvāri, pamatojoties uz 2018.gada ienākumu mediānu. Tas nozīmē, ka atkārtota ienākumu sliekšņu pārskatīšana būtu jāveic tā paša gada 1.jūlijā, piemērojot 2019.gada ienākumu mediānu, kas no administrēšanas un piemērošanas viedokļa būtu nesamērīgi un laikietilpīgi - viena gada ietvaros divas reizes pārskatīt minimālo ienākumu sliekšņu apmērus. Vispirms ir nepieciešams veikt nepieciešamos priekšdarbus, t.sk. informācijas sistēmas pielāgošanu, jaunā tiesiskā regulējuma ieviešanai, kam arī atsevišķos gadījumos būs nepieciešamas pārejas periods līdz 2021.gada jūnijam. Tādēļ pārejas noteikumi paredz, ka pirmā minimālo ienākumu sliekšņu pārskatīšana notiks 2022.gadā, ņemot vērā pēdējo aktuālo ienākumu mediānu, kas attiecīgi būs 2020.gada ienākumu mediāna.   Likumprojekts stāsies spēkā 2021.gada 1.janvārī. | | | | | | |
| 3. | | Projekta izstrādē iesaistītās institūcijas un publiskas personas kapitālsabiedrības | | | Noteikumu projekts izstrādāts sadarbībā ar Valsts sociālo apdrošināšanas aģentūru. | | | | | | |
| 4. | | Cita informācija | | | Katru gadu pēc tam, kad CSP publicēs aktuālo ienākumu mediānu, Labklājības ministrija savā tīmekļa vietnē publicēs aktuālos minimālo ienākumu sliekšņu apmērus (noapaļotus līdz veseliem *euro*), informējot sabiedrību par gaidāmajām izmaiņām attiecībā pret iepriekšējo gadu. | | | | | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | | | | | | | | |
| 1. | | Sabiedrības mērķgrupas, kuras tiesiskais regulējums ietekmē vai varētu ietekmēt | | | Likumprojekts atstās tiešu, pozitīvu ietekmi uz iedzīvotājiem un mājsaimniecībām ar zemiem un ļoti zemiem ienākumiem, kuri ir šā likumprojekta ietvara izpratnē noteikto minimālo ienākumu sliekšņu atbalsta saņēmēji. Likumprojekta ietekmē tiks paaugstināts GMI un trūcīgas mājsaimniecības ienākumu līmenis, kā arī minimālo pensiju un valsts sociālā nodrošinājuma pabalsta apmēri. Līdz ar to jau ar 2021.gada 1.janvāri šā likumprojekta un ar šo likumprojektu saistīto citu normatīvo aktu grozījumi radīs pozitīvu ietekmi uz vairāk kā 140 tūkst. valsts iedzīvotājiem, t.sk. lielākās pozitīvās ietekmes mērķa grupas būs – 31 373 minimālās vecuma pensijas saņēmēji, 44 306 minimālās invaliditātes pensijas saņēmēji, 12 929 minimālās pensijas un valsts sociālā nodrošinājuma pabalsta saņēmēji apgādnieka zaudējuma gadījumā, 1 677 valsts sociālā nodrošinājuma pabalsta saņēmēji pensijas vecumā, 18 248 valsts sociālā nodrošinājuma pabalsta saņēmēji invaliditātes gadījumā, kā arī 26 759 GMI pabalsta saņēmēji. | | | | | | |
| 2. | | Tiesiskā regulējuma ietekme uz tautsaimniecību un administratīvo slogu | | | Likumprojektā projektā ietvertais grozījums neietekmē administratīvo slogu sabiedrības grupām, jo tiesiskais regulējums nemaina to tiesības un pienākumus, kā arī veicamās darbības.  Tiesiskais regulējums rada pozitīvu ietekmi uz tautsaimniecību. Minimālo ienākumu sliekšņu paaugstināšana pēc vienotas metodoloģiskās pieejas radīs tiešu ietekmi uz nabadzības un sociālās atstumtības riskam bieži pakļautu iedzīvotāju grupu (pensionāri, personas ar invaliditāti, trūcīgie iedzīvotāji, t.sk. ģimenes ar bērniem) situāciju, pozitīvi ietekmējot šo personu dzīves līmeņa izmaiņas nākotnē, palielinot viņu sociālo aizsardzību un mazinot nabadzības un sociālās atstumtības risku.  Lai novērtētu šā likumprojekta un citu saistīto likumprojektu ietekmi uz nabadzības riska un ienākumu nevienlīdzības mazināšanu, Latvijas Banka, izmantojot EUROMOD mikrosimulācijas modeli[[17]](#footnote-17), veica piedāvātā risinājuma[[18]](#footnote-18) novērtējumu. Iegūtie dati rāda, ka piedāvātais risinājums rada tiešu un pozitīvu ietekmi uz personu ienākumiem, mazinot nabadzības risku un ienākumu nevienlīdzību. Ieviešot piedāvāto risinājumu, iedzīvotāju īpatsvars mājsaimniecībās ar ienākumiem zem nabadzības riska sliekšņa (pēc OECD modificētās ekvivalences skalas) samazinātos par 8,3%. Tāpat par 27,8% samazinātos bērnu īpatsvars, kuri pakļauti nabadzības riskam, par 0,8% samazinātos pensijas vecumu iedzīvotāju īpatsvars, kuri pakļauti nabadzības riskam, un par 3,7% samazinātos personu ar invaliditāti īpatsvars, kuras pakļauti nabadzības riskam. Tāpat piedāvātais risinājums samazinātu ienākumu nevienlīdzību (Džini koeficients) par 4,9%, kā arī ienākumu atšķirības starp sabiedrības turīgāko un nabadzīgāko daļu (S80/S20 kvintiļu attiecību indekss[[19]](#footnote-19)) par 14,3%. Jūtamu pozitīvu pieaugumu justu mājsaimniecības, kuru ienākumi ir pirmās deciles[[20]](#footnote-20) ietvaros, proti, viszemāko ienākumu grupā – vidējie mājsaimniecību rīcībā esošie ekvivalentie ienākumi pieaugtu par 41,8%. Tādējādi var secināt, ka, ieviešot piedāvāto risinājumu, vislielāko atbalstu saņemtu iedzīvotāji ar viszemākajiem ienākumiem. Turklāt datu analīze sniedz ieskatu, ka pieaugtu kopējie mājsaimniecību ekvivalentie ienākumi – gan mediānie, gan vidējie, attiecīgi par 0,4% un 1,7%. | | | | | | |
| 3. | | Administratīvo izmaksu monetārs novērtējums | | | Noteikumu projekts nerada papildu ietekmi uz administratīvajām izmaksām. | | | | | | |
| 4. | | Atbilstības izmaksu monetārs novērtējums | | | Nav | | | | | | |
| 5. | | Cita informācija | | | Lai nodrošinātu minimālo ienākumu sliekšņu pārskatīšanu, nepieciešams veikt informācijas sistēmu pielāgošanu jauno apmēru ieviešanai, piešķiršanai un izmaksai gan valsts pusē (Valsts sociālās apdrošināšanas aģentūras informācijas sistēmas pielāgojumi), gan pašvaldību pusē (sociālās palīdzības un sociālo pakalpojumu administrēšanas lietojumprogrammas (*SOPA*) un vienotās sociālās politikas monitoringa informācijas sistēmas (SPOLIS) pielāgojumi). Ņemot vērā, ka informācijas sistēmu pielāgošana un validēšana ir laikietilpīga, nepieciešamības gadījumā katru atsevišķo minimālo ienākumu slieksni regulējošajā normatīvajā aktā ir veikta atruna par pārejas posma noteikšanu jauno apmēru ieviešanai pilnā apmērā. | | | | | | |
| **III. Tiesību akta projekta ietekme uz valsts budžetu un pašvaldību budžetiem** | | | | | | | | | | | |
| **Rādītāji** | | | | **2020.gads** | | | Turpmākie trīs gadi (*euro*) | | | | |
| **2021** | | **2022** | | **2023** |
| saskaņā ar valsts budžetu kārtējam gadam | | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | izmaiņas, salīdzinot ar vidēja termiņa budžeta ietvaru 2022. gadam |
| 1 | | | | 2 | | 3 | 4 | 5 | 6 | 7 | 8 |
| 1. Budžeta ieņēmumi: | | | | 0 | | 0 | 0 | 0 | 0 | 0 | 0 |
| 1.1. valsts pamatbudžet, tai skaitā ieņēmumi no maksas pakalpojumiem un citi pašu ieņēmumi | | | | 0 | | 0 | 0 | 0 | 0 | 0 | 0 |
| 1.2. valsts speciālais budžets | | | | 0 | | 0 | 0 | 0 | 0 | 0 | 0 |
| 1.3. pašvaldību budžets | | | | 0 | | 0 | 0 | 0 | 0 | 0 | 0 |
| 2. Budžeta izdevumi: | | | | 0 | | 0 | 0 | 21 235 | 0 | 0 | 0 |
| 2.1. valsts pamatbudžets  t.sk. | | | | 0 | | 0 | 0 | 21 235 | 0 | 0 | 0 |
| *LM 97.02.00 “Nozares centralizēto funkciju izpilde”* | | | | *0* | | *0* | *0* | *21 235* | *0* | *0* | *0* |
| 2.2. valsts speciālais budžets | | | | 0 | | 0 | 0 | 0 | 0 | 0 | 0 |
| 2.3. pašvaldību budžets | | | | 0 | | 0 | 0 | 0 | 0 | 0 | 0 |
| 3. Finansiālā ietekme: | | | | 0 | | 0 | 0 | -21 235 | 0 | 0 | 0 |
| 3.1. valsts pamatbudžets | | | | 0 | | 0 | 0 | -21 235 | 0 | 0 | 0 |
| 3.2. speciālais budžets | | | | 0 | | 0 | 0 | 0 | 0 | 0 | 0 |
| 3.3. pašvaldību budžets | | | | 0 | | 0 | 0 | 0 | 0 | 0 | 0 |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | | | | x | | 0 | x | 0 | x | 0 | 0 |
| 5. Precizēta finansiālā ietekme: | | | | x | | 0 | x | 0 | x | 0 | 0 |
| 5.1. valsts pamatbudžets | | | | 0 | 0 | 0 | 0 |
| 5.2. speciālais budžets | | | | 0 | 0 | 0 | 0 |
| 5.3. pašvaldību budžets | | | | 0 | 0 | 0 | 0 |
| *\** | | | | | | | | | | | |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | | | | Lai realizētu izmaiņas likumprojektā, Valsts sociālās apdrošināšanas aģentūrai IS izmaiņām 2021.gadā nepieciešami 21 235 *euro* (45 c/d \* 471,90 *euro* c/d, noapaļojot līdz veseliem *euro*). Finansējums VSAA IS izmaiņām tiks nodrošināts no Labklājības ministrijas pamatbudžeta apakšprogrammas 97.02.00 “Nozares centralizēto funkciju izpilde”.  Lai nodrošinātu likumprojektā ietverto normu īstenošanu, nepieciešams veikt grozījumus šādos likumos:   1. Grozījumi Valsts sociālo pabalstu likumā; 2. Grozījumi “Par valsts pensijām” 3. Grozījumi likumā “Par obligāto sociālo apdrošināšanu pret nelaimes gadījumiem darbā un arodslimībām”; 4. Grozījumi Valsts fondēto pensiju likumā; 5. Grozījumi likumā “Par maternitātes un slimības apdrošināšanu” 6. Grozījumi likumā “Par apdrošināšanu bezdarba gadījumam”; 7. Grozījumi Sociālo pakalpojumu un sociālās palīdzības likumā; 8. Grozījumi Černobiļas atomelektrostacijas avārijas seku likvidēšanas dalībnieku un Černobiļas atomelektrostacijas avārijas rezultātā cietušo personu sociālās aizsardzības likumā; 9. Grozījumi likumā “Par palīdzību dzīvokļa jautājumu risināšanā”; 10. Grozījumi likumā “Par dzīvojamo telpu īri”.   Likumprojektā ietverto normu īstenošanas finansiālā ietekme tiks norādīta katrā atsevišķā saistošā likumprojekta anotācijā.  Informācija par kopējiem izdevumiem visos saistošajos likumprojektos ietverto pasākumu īstenošanai pievienota pielikumā anotācijai “Informācija par kopējiem izdevumiem atbalstam minimālo ienākumu sliekšņu palielināšanai”.  Ministru kabineta 2020.gada 22.septembra sēdē tika atbalstīts LM priekšlikums par papildu finansējuma piešķiršanu LM prioritārā pasākuma “Satversmes tiesas spriedumu izpilde labklājības jomā” īstenošanai. Pasākuma nodrošināšanai ir atbalstīts kopējais papildu finansējums 2021.gadā 70 662 394 euro apmērā, 2022.gadā 70 998 851 euro apmērā un 2023.gadā 71 014 751 euro apmērā, t.sk., apakšpasākuma “IT sistēmu pielāgošana” īstenošanai 2021.gadā 21 235 euro. | | | | | | | |
| 6.1. detalizēts ieņēmumu aprēķins | | | |
| 6.2. detalizēts izdevumu aprēķins | | | |
| 7. Amata vietu skaita izmaiņas | | | | Nav | | | | | | | |
| 8. Cita informācija | | | | Papildu finansējums likumprojektā ietverto pasākumu īstenošanai saistībā ar prioritārā pasākuma “Satversmes tiesas spriedumu izpilde labklājības jomā” īstenošanu iekļauts Labklājības ministrijas maksimāli pieļaujamajā valsts pamatbudžeta izdevumu kopējā apjomā 2021., 2022. un 2023.gadam un atbilstoši tiks iestrādāts likumprojektā “Par valsts budžetu 2021.gadam” un likumprojektā “Par vidēja termiņa budžeta ietvaru 2021., 2022. un 2023.gadam”. | | | | | | | |
| **IV. Tiesību akta projekta ietekme uz spēkā esošo tiesību normu sistēmu** | | | | | | | | | | | |
| 1. | Saistītie tiesību aktu projekti | | | | Likumprojekts izskatāms vienotā paketē ar šādiem likumprojektiem:   1. Grozījumi Valsts sociālo pabalstu likumā; 2. Grozījumi “Par valsts pensijām” 3. Grozījumi likumā “Par obligāto sociālo apdrošināšanu pret nelaimes gadījumiem darbā un arodslimībām”; 4. Grozījumi Valsts fondēto pensiju likumā; 5. Grozījumi likumā “Par maternitātes un slimības apdrošināšanu” 6. Grozījumi likumā “Par apdrošināšanu bezdarba gadījumam”; 7. Grozījumi Sociālo pakalpojumu un sociālās palīdzības likumā; 8. Grozījumi Černobiļas atomelektrostacijas avārijas seku likvidēšanas dalībnieku un Černobiļas atomelektrostacijas avārijas rezultātā cietušo personu sociālās aizsardzības likumā; 9. Grozījumi likumā “Par palīdzību dzīvokļa jautājumu risināšanā”; 10. Grozījumi likumā “Par dzīvojamo telpu īri”. | | | | | | |
| 2. | Atbildīgā institūcija | | | | Labklājības ministrija. | | | | | | |
| 3. | Cita informācija | | | | Likumprojekta virzība ir tieši saistīta ar likumu “Par valsts budžetu 2021.gadam”. | | | | | | |
| **V. Tiesību akta projekta atbilstība Latvijas Republikas starptautiskajām saistībām** | | | | | | | | | | | |
| Noteikumu projekts šo jomu neskar. | | | | | | | | | | | |
| **VI. Sabiedrības līdzdalība un komunikācijas aktivitātes** | | | | | | | | | | | |
| 1. | | Plānotās sabiedrības līdzdalības un komunikācijas aktivitātes saistībā ar projektu | | | Likumprojektā piedāvātie grozījumi ir prezentēti Latvijas Pašvaldību savienībai, Latvijas Pensionāru federācijai, pārrunāti ar biedrībām “Invalīdu un viņu draugu apvienība Apeirons” un “Latvijas cilvēku ar īpašām vajadzībām organizācija SUSTENTO”.  Atsevišķa sabiedrības līdzdalība un komunikācija par likumprojektu nav paredzēta. Stājoties spēkā likumprojektam un ar likumprojektu saistīto normatīvo aktu grozījumiem, sabiedrība kompleksi tiks informēta par izmaiņām normatīvajos regulējumos un to ietekmi uz tās ikdienu, gan izmantojot publisko informatīvo telpu, gan publicējot aktuālo informāciju Labklājības ministrijas un Valsts sociālās apdrošināšanas aģentūras tīmekļa vietnēs, gan sniedzot aktuālo informāciju nevalstisko organizāciju pārstāvjiem un ieinteresētajām konsultatīvajām komitejām. | | | | | | |
| 2. | | Sabiedrības līdzdalība projekta izstrādē | | | Nav attiecināms. | | | | | | |
| 3. | | Sabiedrības līdzdalības rezultāti | | | Nav | | | | | | |
| 4. | | Cita informācija | | | Nav | | | | | | |
| **VII. Tiesību akta projekta izpildes nodrošināšana un tās ietekme uz institūcijām** | | | | | | | | | | | |
| 1. | | | Projekta izpildē iesaistītās institūcijas | | Valsts sociālās apdrošināšanas aģentūra | | | | | | |
| 2. | | | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | | Minimālo ienākumu sliekšņu noteikšanu, piemērošanu un izmaksu Likumā un citos normatīvajos aktos noteiktajā kārtībā veiks Valsts sociālās apdrošināšanas aģentūra un pašvaldību sociālie dienesti. Jaunas institūcijas izveide nav nepieciešama. | | | | | | |
| 3. | | | Cita informācija | | Nav | | | | | | |

Labklājības ministre R. Petraviča

A.Lukašenoka

[Aiga.Lukasenoka@lm.gov.lv](mailto:Aiga.Lukasenoka@lm.gov.lv)

67021691

1. Ienākumu mediāna ir statistikas rādītājs, kas raksturo novērojumu, kas sagrupēti no zemākās vērtības līdz augstākajai, centra vērtību (sadalījuma viduspunktu). Tādējādi ienākumu mediāna nozīmē ienākumu, kas sagrupēti no zemākajiem līdz augstākajiem, viduspunktu (nevis vidējos ienākumus). [↑](#footnote-ref-1)
2. Spriedums lietā Nr. 2019-24-03 pieejams šeit: <https://www.satv.tiesa.gov.lv/cases/?case-filter-years=&case-filter-status=&case-filter-types=&case-filter-result=&searchtext=2019-24-03> [↑](#footnote-ref-2)
3. Spriedums lietā Nr. 2019-27-03 pieejams šeit: <https://www.satv.tiesa.gov.lv/cases/?case-filter-years=&case-filter-status=&case-filter-types=&case-filter-result=&searchtext=2019-27-03> [↑](#footnote-ref-3)
4. Spriedums lietā Nr. 2019-25-03 pieejams šeit: <https://www.satv.tiesa.gov.lv/cases/?case-filter-years=&case-filter-status=&case-filter-types=&case-filter-result=&searchtext=2019-25-03> [↑](#footnote-ref-4)
5. Likums “Par sociālo drošību”. [↑](#footnote-ref-5)
6. Likums “Par sociālo apdrošināšanu”. [↑](#footnote-ref-6)
7. Valsts sociālo pabalstu likums. [↑](#footnote-ref-7)
8. Sociālo pakalpojumu un sociālās palīdzības likums. [↑](#footnote-ref-8)
9. Džini koeficients - tas variē no 0 līdz 100. Džini koeficients ir 0, ja pastāv absolūta ienākumu vienlīdzība (t. i., visiem iedzīvotājiem ir vienādi ienākumi), bet, jo vairāk tas tuvojas 100, jo lielāka ir ienākumu nevienlīdzība. https://www.csb.gov.lv/lv/statistika/statistikas-temas/socialie-procesi/nabadziba/tabulas/metadati-monetaras-nabadzibas-ienakumu-nevienlidzibas [↑](#footnote-ref-9)
10. Nodibinājums “Baltic Institute of Social Sciences”, „Ikgadējs nabadzības un sociālās atstumtības mazināšanas rīcībpolitikas izvērtējums (t.sk. izvērtējums par nevienlīdzību sabiedriskā transporta pieejamības jomā)”, 2020., Eiropas Sociālā fonda projekts „Iekļaujoša darba tirgus un nabadzības risku pētījumi un monitorings” (projekta identifikācijas Nr. 9.2.1.2./15/I/001), pieejams šeit: http://www.lm.gov.lv/lv/publikacijas-petijumi-un-statistika/petijumi/0-sociala-ieklausana [↑](#footnote-ref-10)
11. EU-SILC apsekojuma metodoloģija paredz iegūt ienākumu datus par fiksētu 12 mēnešu periodu no mājsaimniecībām, kuras piedalās apsekojumā un veic savu ienākumu uzskaiti. Tas nozīmē, ka, piemēram, par visu 2018. gadu tiek vākti dati, savukārt to apstrāde, korelēšana un analīze notiek 2019. gadā, bet publikācija tiek nodrošināta 2020. gadā I ceturksnī. Līdz ar to situācijas analīzei par nabadzības un sociālās atstumtības rādītājiem tiek izmantoti maksimāli jaunākie dati. [↑](#footnote-ref-11)
12. Avots:<http://data1.csb.gov.lv/pxweb/lv/sociala/sociala__mb__ienakumi/IIG040.px/table/tableViewLayout1/> [↑](#footnote-ref-12)
13. Avots: <https://data1.csb.gov.lv/pxweb/lv/sociala/sociala__nabadz_nevienl__monetara_nab/NIG020.px/table/tableViewLayout1/> [↑](#footnote-ref-13)
14. The Effect of Taxes and Benefits Reforms on Poverty and Inequality in Latvia: <https://ec.europa.eu/info/publications/economy-finance/effect-taxes-and-benefits-reforms-poverty-and-inequality-latvia_en> [↑](#footnote-ref-14)
15. Skatīt arī Ludmilas Fadejevas publikāciju “Ienākumu nevienlīdzība un nabadzība: kur esam un kā uzlabot situāciju”: <https://www.makroekonomika.lv/ienakumu-nevienlidziba-un-nabadziba-kur-esam-un-ka-uzlabot-situaciju> [↑](#footnote-ref-15)
16. Šā Likuma 13.pants nosaka, ka sociālie pakalpojumi šā Likuma izpratnē ir pasākumi, kurus nodrošina valsts vai pašvaldība naudas vai mantisko pabalstu vai citu pakalpojumu veidā. [↑](#footnote-ref-16)
17. EUROMOD ir Eiropas nodokļu-pabalstu mikrosimulācijas modelis, kas veidots un tiek uzturēts Sociālo un ekonomikas pētījumu institūtā (Institute for Social & Economic Research (ISER, University of Essex)) sadarbībā ar nacionālām ekspertu grupām. Latvijas nacionālā ekspertu grupa ir BICEPS. https://www.EURmod.ac.uk/about/country-by-country/latvia [↑](#footnote-ref-17)
18. Piedāvātais risinājums paredz noteikt: GMI slieksni - 20% no ienākumu mediānas; trūcīgas mājsaimniecības ienākumu slieksni – 50% no ienākumu mediānas; valsts sociālā nodrošinājuma pabalsta apmēru personām ar invaliditāti 20% apmērā/personām ar invaliditāti kopš bērnības 25% apmērā no ienākumu mediānas (personām ar I invaliditātes grupu valsts sociālā nodrošinājuma pabalsta aprēķinā piemērojot koeficientu 1.4, personām ar II invaliditātes grupu – 1.2; nenodarbinātām personām ar I un II invaliditātes grupu veikt piemaksu no valsts sociālā nodrošinājuma pabalsta apmēra - personām ar I invaliditātes grupu 30% apmērā, personām ar II invaliditātes grupu 20% apmērā no attiecīgās grupas valsts sociālā nodrošinājuma pabalsta apmēra); valsts sociālā nodrošinājuma pabalsta apmēru pensijas vecuma personām – 20% no ienākumu mediānas; minimālo vecuma pensiju (bāze) - 25% no ienākumu mediānas; personām ar invaliditāti kopš bērnības – 30% no ienākumu mediānas (par katru apdrošināšanas stāža gadu noteikt, piemērojot vecuma pensijas aprēķina bāzei koeficientu – 1,1); minimālo invaliditātes pensiju (bāze) - 25% no ienākumu mediānas/personām ar invaliditāti kopš bērnības - 30% no ienākumu mediānas; apgādnieka zaudējuma gadījumā (apgādnieka zaudējuma pensija, apdrošināšanas atlīdzība par apgādnieka zaudējumu, valsts sociālā nodrošinājuma pabalsts apgādnieka zaudējuma gadījumā) - 25% apmērā no ienākumu mediānas bērniem līdz 7 gadu vecumam; 30% apmērā no ienākumu mediānas bērniem no 7 gadu vecuma; bāreņiem vienreizēju pabalstu patstāvīgas dzīves uzsākšanai 40% apmērā no ienākumu mediānas/ jauniešiem ar invaliditāti kopš bērnības 60% apmērā; bāreņiem pabalstu ikmēneša izdevumiem 20% apmērā no ienākumu mediānas/ jauniešiem ar invaliditāti kopš bērnības 30% apmērā. [↑](#footnote-ref-18)
19. Monetārās nabadzības, ienākumu nevienlīdzības indikatori (EU-SILC apsekojums): <https://www.csb.gov.lv/lv/statistika/statistikas-temas/socialie-procesi/nabadziba/tabulas/metadati-monetaras-nabadzibas-ienakumu-nevienlidzibas> . [↑](#footnote-ref-19)
20. Iedzīvotāju ekvivalento rīcībā esošo ienākumu sadalījums pa decilēm nozīmē, ka visi iedzīvotāji tiek sakārtoti pēc ekvivalentajiem rīcībā esošajiem ienākumiem augošā secībā un secīgi sadalīti desmit vienādās grupās pēc iedzīvotāju skaita. Katrā grupā tiek iekļauti 10% no visiem iedzīvotājiem. Deciles ir šo desmit grupu augstākās ienākumu vērtības. Pirmā decile parāda to, ka 10% iedzīvotāju ekvivalentie rīcībā esošie ienākumi ir mazāki vai vienādi ar pirmās deciles augstāko vērtību. Otrā decile parāda to, ka 20% iedzīvotāju ekvivalentie rīcībā esošie ienākumi ir mazāki vai vienādi ar otrās deciles augstāko vērtību, u.t.t. ar pārējām ekvivalento rīcībā esošo ienākumu decilēm. Desmitā decile ir vienāda ar desmitās deciles augstāko ienākumu vērtību. [↑](#footnote-ref-20)